钦定古今图书集成/明伦汇编/官常典/第395卷 > 吴及
## 钦定古今图书集成/明伦汇编/官常典/第395卷 > 吴及

按《宋史》本传：“及字几道，通州静海人。年十七，以进士
起家，为候官尉。闽俗多自毒死以诬仇家，官司莫能
辨，及悉为谳正，前后活五十三人。提点刑狱移其法
于一路，辟大理寺检法官，徙审刑院详议，累迁太常
博士。是时，仁宗春秋既高，无子，及因推言阉寺以及
继嗣事。至和元年，上疏曰：‘臣闻官师相规，工执艺事’”
以谏。臣幸得待罪法吏，辄原刑法之本，以效愚忠。切
惟前世肉刑之设，断支体，刻肌肤，使终身不息。汉文
感《缇萦》之言，易之鞭棰，然已死而笞未止，外有轻刑
之意，其实杀人。祖宗鉴既往之弊，蠲除烦苛，始用折
杖之法，新天下耳目，兹盖旷古圣贤，思所未至。陛下
深恻民隐，亲览庶狱，历世用刑，无如“本朝之平恕，宜
乎天降之祥。”而方当隆盛之时，未享继嗣之庆，臣窃
惑焉。或者宦官太多，而陛下未悟也。何则？肉刑之五，
一曰宫，古人除之，重绝人之世。今则宦官之家，竞求
他子，剿绝人理，希求爵命，童幼何罪，陷于刀锯，因而
夭死者，未易悉数。夫有疾而夭，治世所羞，况无疾乎？
有罪而宫，前王不忍，“况无罪乎？臣闻汉永平之际，中
常侍四员，小黄门十人尔。唐太宗定制，无得逾百员。
且以祖宗近事，较之祖宗时宦官凡几何人，今凡几
何人？”臣愚以谓胎卵伤而凤皇不至，宦官多而继嗣
未育也。伏望顺阳春生育之令，濬发德音，详为条禁，
进献宦官，一切权罢，擅宫童幼，寘以重法。若然，则天
心必“应，圣嗣必广。召福祥，安宗庙之策，无先于此。”书
奏，帝异其言，欲用为谏官，而及以父忧去。嘉祐三年，
始擢秘阁校理。逾月，改右正言。复上疏曰：“帝王之治，
必敦骨肉之爱，而以至亲夹辅王室。《诗》曰：‘怀德惟宁，
宗子惟城’。故同姓者国家之屏翰，储副者天下之根
本。陛下以海宇之广，宗庙之重，而根本未”立，四方无
所系心，上下之忧，无大于此。谓宜发自圣断，择宗室
子以备储副，以服属议之则莫如亲，以人望言之则
莫如贤。既兼亲贤，然后优封爵以宠异之，选重厚朴
茂之臣以教导之，听入侍禁中，示欲为后，使中外之
人，悚然瞻望曰“宫中有子矣。”陛下他日有嫡嗣，则异
其恩礼，复令归邸，于理无“嫌，于义为顺。弭觊觎之心，
属天下之望，宗庙长久之策也。”既而又言：“《开宝诏书》，
内侍臣年三十无养父者，听养一子为嗣，并以名上
宣徽院，违者抵死。比年此禁益弛，夭绝人理，阴累圣
嗣。愿诏大臣明示旧制，上顺天意，以绥福祐。”明年，遂
权罢内臣进养子，管勾登闻检院。又上书论政事，谓：
“仓廪空虚，内外匮乏，其弊在于官多兵冗。请汰冗兵，
省冗官，然后除民之疾苦。”因条上十馀事，多施用之。
建请择馆职，分校馆阁书，并求遗书于天下，语在《艺
文志》。明年，日食三朝，及言：“日食者，阴侵阳之戒。在人
事，则臣陵君，妻乘夫，四彝侵中国。今大臣无姑息之
政，非所谓臣陵君，失在陛下渊默临朝，使阴邪未尽
屏也。后妃无权横之家，非所谓妻乘夫，失在左右亲
幸，骄纵亡节也。疆场无虞，非所谓四彝侵中国，失在
将帅非其人，为敌所轻也。”因言孙沔在并州，苛暴不
法，燕饮无度；庞籍前在并州，轻动寡谋，辄兴堡砦，屈
野之衄，为国深耻。沔繇此坐废。又言：“《春秋》有告籴，陛
下恩施动植，视人如伤。然州郡官司各专其民，擅造
闭籴之令，一路饥则邻路为之闭籴，一郡饥则邻郡
为之闭籴。夫二千石以上所宜同国休戚而坐视流
离，岂圣朝子育兆民之意哉？”遂诏邻州邻路灾伤而
辄闭籴，论如违制律。久之，还右司谏，管勾国子监。在
职数年，以劲正称。遇事无大小辄言。尝请毋纳群臣
上尊号，出后宫“私身及非执事人，毋以御宝白札子
赐近幸家人冠帔，及比丘尼紫衣；并责执政大臣因
循苟简，畏避怨谤，宜用唐李吉甫故事，选拔贤俊，约
杜预遗法，旌擢守令，复置将作监官属，专领营造。”论
入内都知任守忠陵轹、驸马都尉李玮及干求内降。
会谏官陈升之建请裁节班行补授，下两制、台谏官
集议，主铁冶者，旧得补班行，至是议罢之。既定槁，及
与御史沈起辄增注“兴国军磁湖铁冶”，如旧制。主磁
湖冶者，大姓程叔良也。翰林学士胡宿等即劾及与
起职在台谏，而为程氏经营占锢恩例，请诏问状，皆
引伏。及出为工部员外郎、知庐州，进户部、直昭文馆、
知桂州，卒，录其弟齐为大庙斋郎。及当官有守。初为
检法官，三司请重铸铁钱法，至死，下有司议，及争不
可，主者恚曰：“立天下法，当由一检法耶？”及曰：“义理为
先，安有高下？”卒不为诎。